เอกชนเฮโลลงทุนโรงไฟฟ้าขยะ กระทุ้งรัฐเร่งขยายสายส่งรองรับ
เอกชนขานรับนโยบายลงทุนโรงไฟฟ้าขยะวอนรัฐขยายสายส่ง
19 พ.ค. 2558

เอกชนขานรับนโยบายลงทุนโรงไฟฟ้าขยะวอนรัฐขยายสายส่ง
นายพิชัย ถิ่นสันติสุข ประธานกลุ่มอุตสาหกรรมพลังงานทดแทน สภาอุตสาหกรรมแห่งประเทศไทย (ส.อ.ท.) เปิดเผยว่า ตอนนี้มีเอกชนหลายรายเตรียมจะลงทุนผลิตไฟฟ้าจากขยะ หลังจากรัฐบาลมีนโยบายสนับสนุนการลงทุนผลิตไฟฟ้าจากขยะชุมชนและขยะอุตสาหกรรม โดยประกาศรับซื้อไฟฟ้าจากโรงไฟฟ้าขยะขนาด 1 เมกะวัตต์ ในราคา 7.04 บาท/หน่วย ส่วนโรงไฟฟ้าขนาดใหญ่กว่า 3 เมกะวัตต์ รับซื้อที่ 5.8 บาท/หน่วย สูงกว่าราคารับซื้อจากโรงไฟฟ้าพลังงานแสงอาทิตย์
ทั้งนี้ โรงไฟฟ้าขนาด 1 เมกะวัตต์ ใช้เงินลงทุนประมาณ 150 ล้านบาท โดยรัฐบาลจะเปิดรับซื้อไม่เกิน 500 เมกะวัตต์ ซึ่งคาดว่าการลงทุนจะเกิดขึ้นอย่างรวดเร็วภายใน 2-3 ปี และหากผลิตเต็มศักยภาพที่รัฐบาลรับซื้อจะใช้เงินลงทุนราว 7.5 หมื่นล้านบาท
“ภาครัฐควรเร่งก่อสร้างระบบสายส่งในพื้นที่ต่างๆ เพื่อรองรับโรงไฟฟ้าจากขยะที่จะเกิดขึ้นเป็นจำนวนมาก รวมถึงแบ่งแยกประเภทขยะให้ชัดเจนว่าชนิดใดสามารถนำไปใช้ผลิตกระแสไฟฟ้าได้” นายพิชัย กล่าว
ปัจจุบันไทยมีปริมาณขยะ 24 ล้านตัน/ปี และการผลิตไฟฟ้า 1 เมกะวัตต์ จะใช้ขยะประมาณ 1 แสนตัน/โรง/ปี
นายวีระพล ไชยธีรัตต์ กรรมการผู้จัดการ บริษัท ชัยวัฒนา แทนเนอรี่ กรุ๊ป กล่าวว่า บริษัทเตรียมเงินลงทุน 1,468 ล้านบาท ดำเนินโครงการแปลงขยะเป็นพลังงานไฟฟ้าโครงการแรกในพื้นที่ภาคเหนือกำลังการผลิตไม่เกิน 10 เมกะวัตต์ โดยจะลงนามสัญญารับจ้างกำจัดขยะจากเทศบาลในเดือน ก.ค.นี้